RÍM. Slovenské tenistky Daniela Hantuchová a a Magdaléna Rybáriková už poznajú svoje súperky v 1. kole budúcotýždňovej hlavnej súťaže dvojhry na turnaji Internazionali BNL d´Italia v Ríme (Premier, dotácia 2 milióny USD, antuka vonku), o ktorých rozhodol piatkový žreb.
Hantuchová, tento týždeň 39. vo svetovom rebríčku, si na úvod singlovej súťaže v talianskej metropole zmeria sily s takisto nenasadenou Ruskou Verou Duševinovou (58.), ktorú v ich jedinom doterajšom súboji pred piatimi rokmi v Zürichu na tvrdom povrchu v hale zdolala 6:1, 6:4. Postupujúcu čaká v 2. kole sedmička tohto podujatia, Ruska Svetlana Kuznecovová, ktorá má v 1. kole voľno.
Magdaléna Rybáriková (49.) nastúpi v areáli Foro Italico proti tiež nenasadenej Francúzke Virginii Razzanovej (36.), s ktorou nemá vzájomnú minulosť. Úspešná vyzve v 2. kole líderku "pavúka" i renkingu, Rusku Dinaru Safinovú s voľným 1. kolom.
Dvojkou miestneho žrebu je Američanka Serena Williamsová a trojkou obhajkyňa trofeje, Srbka Jelena Jankovičová. Šampiónka si odnesie 800 bodov do systému WTA Tour a šek na 350 000 USD. Žreb štvorhry sa ešte neuskutočnil.
Slovenská jednotka Dominika Cibulková nemá rímsky turnaj vo svojom programe a počas budúceho týždňa by mala pomôcť družstvu TK Slovan Slovenská sporiteľňa Bratislava pri obhajovaní titulu v domácej extralige tímov.